b"\n_START_ARTICLE_\nEscuderia Montju\xc3\xafc\n_START_SECTION_\nHist\xc3\xb2ria\n_START_PARAGRAPH_\nLa primera cursa en qu\xc3\xa8 particip\xc3\xa0 l'escuderia foren les 6 Hores de Montju\xc3\xafc de 1968, guanyades per Paco Godia i Brian Muir amb un Ford GT40. Un any m\xc3\xa9s tard, Godia i Joan Fern\xc3\xa1ndez guanyaren les 12 Hores de Barcelona, tamb\xc3\xa9 al circuit de Montju\xc3\xafc, amb un Porsche 908._NEWLINE_A partir de 1970, la firma Tergal finan\xc3\xa7\xc3\xa0 les activitats de l'escuderia, cosa que permet\xc3\xa9 de sortir a competir a l'estranger. Associada amb l'escuderia brit\xc3\xa0nica Red Rose Racing, particip\xc3\xa0 en el Campionat d'Europa de cotxes esportius fins a dos litres. Josep Maria Juncadella va c\xc3\xb3rrer i liderar breument -amb l'itali\xc3\xa0 Nino Vacarrella com a company d'equip\xe2\x80\x93 les 24 Hores de Le Mans del 1971 i qued\xc3\xa0 en segona posici\xc3\xb3 al Tour de Fran\xc3\xa7a, compartint el volant amb Jean Pierre Jabouille. Joan Fern\xc3\xa0ndez guany\xc3\xa0 el Campionat d'Europa de muntanya i tota mena de curses i campionats a l'estat espanyol. Altres pilots de l'escuderia foren Eugeni Baturone, Miquel Brunells i Xavier Juncadella (qui guany\xc3\xa0 el Campionat d'Espanya de F\xc3\xb3rmula 1800)._NEWLINE_A partir de 1972, l'entitat cre\xc3\xa0 el Volante Escuder\xc3\xada Montju\xc3\xafc, destinat a ajudar pilots joves mitjan\xc3\xa7ant el finan\xc3\xa7ament d'una temporada a la F\xc3\xb3rmula 1430. Entre d'altres, l'entitat promocion\xc3\xa0 Federico van der Hoeven i Ferm\xc3\xad V\xc3\xa9lez. Al llarg de la seva hist\xc3\xb2ria, l'escuderia va tenir unes relacions dif\xc3\xadcils amb la federaci\xc3\xb3 estatal d'automobilisme a causa de les difer\xc3\xa8ncies de criteri sobre els pilots a qui patrocinava cadascuna._NEWLINE_Finalment, l'abandonament del patrocini de Tergal el 1976 marc\xc3\xa0 el declivi de l'entitat, la qual cess\xc3\xa0 les seves activitats el 1979."